送晁侍郎知撫州
作者：呂本中
朝代：宋

paragraphs: 與君相從四十載，老病昏昏君不怪。
交游大半在鬼錄，一時輩行惟君在。
前年簮筆侍明光，論議風流傳梗概。
邇來同住此荒城，笑語瀾翻絕機械。
薄酒重尋他日盟，新詩未了平生債。
今君奉詔作鄰郡，共喜朝廷有除拜。
定知惠政及斯民，一洗從來州郡隘。
甕頭春色早晚熟，遠寄還須例霑丐。
爲君試草德政碑，蕭何自昔文無害。